འདི་ལོ་ཕྱི་ཟླ་༢ཚེས་༡ནས་བཟུང་རྒྱ་ནག་རྒྱལ་སྲིད་སྤྱི་ཁྱབ་ཁང་གི་ཆོས་ལུགས་ལས་དོན་ཁང་ཟེར་བས་ཁྲིམས་སྲོལ་གསར་པ་ལག་བསྟར་བྱ་རྒྱུ་ཟེར་ནས།ཆོས་སྡེ་སོ་སོའི་མ་དངུལ་དང་།ཆོས་ལུགས་ཀྱི་བྱེད་སྒོ་ཁག་ཚང་མར་རྒྱ་གཞུང་གིས་ཐེ་བྱུས་བྱས་ཏེ་དམ་དྲག་བྱེད་བཞིན་པ་ཙམ་དུ་མ་ཟད།ཆོས་ལུགས་དང་ཆབ་སྲིད་ཀྱི་བདེ་འཇགས་གཉིས་རྒྱ་གཞུང་གིས་ཉ་ཉུང་མཉམ་བསྲེས་བྱས་ཏེ་ཆོས་དད་རང་དབང་ལ་དོ་ཕོག་བཟོ་བཞིན་ཡོད་ལ།རྒྱ་གར་དང་བལ་ཡུལ་དུ་ཡོད་པའི་ནང་པའི་གནས་ཆེན་ཁག་མཇལ་འདོད་ཡོད་པའི་བོད་མི་ཚོར་ཕྱིར་བསྐྱོད་ཐོངས་མཆན་སྤྲོད་རྒྱུར་དམ་དྲག་དང་།གལ་ཏེ་ཐོངས་མཆན་སྤྲད་ཚེ་ཁག་ཐེག་དགོས་པ་དང་དུས་ཚོད་ངེས་མེད་ནང་ཕྱིར་ལོག་དགོས་པའི་བཀའ་རྒྱ་གཏོང་བ་སོགས་ཀྱི་སུན་གཙེར་བཟོ་བཞིན་ཡོད།ཕྱི་ལོ་༢༠༡༨ཟླ་༡ཚེས་༢༤ཉིན་ཨ་རིར་རྟེན་གཞི་བྱས་པའི་འགྲོ་བ་མིའི་ཐོབ་ཐང་ལྟ་ཞིབ་ཚོགས་པར་རྒྱ་ནག་གཞུང་འབྲེལ་ཡིག་ཆ་ཞིག་ལག་སོན་བྱུང་བའི་ནང་བླ་རུང་སྒར་དུ་གྲྭ་ཤག་གཏོར་བཤིག་དང་གྲྭ་བཙུན་ཕྱིར་འབུད་ཀྱི་ལས་རིམ་ཡོངས་རྫོགས་མཇུག་བསྒྲིལ་ཟིན་རྗེས།རྒྱ་གཞུང་གིས་རྒྱ་ནག་དམར་ཤོག་ཚོགས་པའི་ལས་བྱེད་༢༠༠ཙམ་བསྐོ་གཞག་བརྒྱུད་མ་འོངས་པར་དགོན་པའི་འཛིན་སྐྱོང་དང་བདེ་འཇགས།དཔལ་འབྱོར།སློབ་ཁྲིད།སློབ་ཞུགས།དེ་བཞིན་སློབ་ཁྲིད་ཀྱི་ནང་དོན་གཏན་འབེབས་བཅས་ཀྱི་ལས་དོན་ཡོངས་རྫོགས་ཐོག་ལ་སྟངས་འཛིན་བྱ་རྒྱུའི་གནད་དོན་དེ་དང་འབྲེལ་ཨ་རིའི་གྲོས་ཚོགས་ཀྱི་འགྲོ་བ་མིའི་ཐོབ་ཐང་ཚོགས་ཆུང་གི་ཟུང་འབྲེལ་ཚོགས་གཙོ་གྲོས་ཚོགས་འཐུས་མི་སྐུ་ཞབས་ལགས་ཀྱིས་ཨ་རིའི་གྲོས་ཚོགས་ནང་གླེང་སློང་གནང་བ་དང་།བླ་རུང་སྒར་དུ་རྒྱ་ནག་དམར་ཤོག་ཚོགས་པའི་ལས་བྱེད་༢༠༠ཙམ་བསྐོ་གཞག་བརྒྱུད་དམ་དྲག་དང་སྟངས་འཛིན་གྱི་ལས་དོན་བྱེད་ཤུགས་ཆེ་རུ་བཏང་བ་ནི་བོད་ནང་གི་ཆོས་དད་རང་དབང་གི་གནས་སྟངས་ཇེ་སྡུག་ཏུ་གཏོང་རྒྱུའི་སྲིད་བྱུས་འཛིན་པ་དང་།ད་ལྟའི་རྒྱ་ནག་གཞུང་གིས་མངོན་གསལ་མིན་པའི་བྱ་སྤྱོད་མང་དག་ཅིག་སྤེལ་བའི་བརྒྱུད་གསེར་རྟ་བླ་རུང་སྒར་གཙོས།བོད་ཀྱི་དགོན་སྡེ་ཁག་ཅིག་གི་གྲྭ་བཙུན་ཕྱིར་འབུད་དང་།བོད་མི་མང་ཚོགས་ཀྱི་ཆོས་དད་རང་དབང་ལ་དམ་དྲག་སྔར་ལྷག་བྱེད་བཞིན་པ་གསལ་པོ་ཆགས་ཡོད།